Sabide stade a Sirmione si son dâts adun i presidents des regjons Piemont, Roberto Cota, Venit, Luca Zaia, e Friûl-VJ, Renzo Tondo, e un dai candidâts ae presidence de regjon Lombardie, Roberto Maroni.
I cuatri a àn firmât un acuardi pe creazion de cussì clamade “macroregione del nord”.
La iniziative, che e sedi dome une robe propagandistiche o un progjet istituzionâl plui articolât (e in chest câs al ven di domandâsi cualis che a son lis sôs fondis), par plui resons e fâs vignî i sgrisui e il pêl dret.
Chest al vâl za se si le cjale di Turin, ma se il pont di viste al è chel dal Friûl alore al è propit di restâ scaturîts. In chest câs la definizion miôr e je chê di Fantozzi in cont de Coraçade Potemkin.
Lis motivazions di une valutazion di cheste fate a son sclaridis par esempli intun articul, che o vin cjatât in rêt e che i vin robât in part il so titul. Al jere saltât fûr passe cuatri mês indaûr, ma si pues leilu ancjemò: si cjate achì a pagjine 6.
Sul argoment cualchi dubi al ven pandût ancje su lis pagjinis e sul sît internet di un altri cuotidian che al ven dât fûr in Friûl: achì.
Cun di fat, e je une robe che no à mani, se l’intindiment al è chel di promovi specificitâts, dibisugnis e interès de comunitât teritoriâl che e ten dongje il Friûl e Triest. Parcè che cussì, impen di deventâ il centri de Europe, a tornaressin a jessi periferie de Italie.
Simpri che invezit l’intindiment al sedi propit chel di fâi cuintri, in particolâr, al Friûl e ae sô int.
PS. Daûr des declarazions dadis fûr in difese di cheste iniziative, là che tra lis altris il lengaç al somee chel stes doprât dai tecnics dal guvier talian par fâ cuintri ae tutele des minorancis linguistichis dentri dal proviodiment di revision de spese dal Istât passât, al somee propit che i tifôs de macroregjon no i vuelin ben al Friûl.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn